ตลาดหุ้นเอเชียร่วงลงเช้านี้ หลังจนท.เฟดส่งสัญญาณขึ้นดอกเบี้ยเร็วๆนี้
ตลาดหุ้นเอเชียปรับตัวลดลงในช่วงเช้าวันนี้ หลังนายเดนนิส ล็อคฮาร์ท ประธานธนาคารกลางสหรัฐ (เฟด) สาขาแอตแลนตา ส่งสัญญาณเกี่ยวกับการปรับขึ้นอัตราดอกเบี้ยในเร็วๆนี้
5 ส.ค. 2558

สำนักข่าวอินโฟเควสท์ ตลาดหุ้นเอเชียปรับตัวลดลงในช่วงเช้าวันนี้ หลังนายเดนนิส ล็อคฮาร์ท ประธานธนาคารกลางสหรัฐ (เฟด) สาขาแอตแลนตา ส่งสัญญาณเกี่ยวกับการปรับขึ้นอัตราดอกเบี้ยในเร็วๆนี้
ดัชนี MSCI Asia Pacific ร่วงลง 0.3% แตะที่ 141.24 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,490.15 จุด ลดลง 30.21 จุด, ดัชนี TAIEX ตลาดหุ้นไต้หวันเปิดวันนี้ที่ 8,504.94 จุด ลดลง 5.92 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,027.22 จุด ลดลง 0.77 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,179.17 จุด ลดลง 11.87 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,723.53 จุด ลดลง 0.20 จุด
ประธานเฟดแอตแลนตาส่งสัญญาณในการให้สัมภาษณ์กับวอลล์สตรีท เจอร์นัลว่า เจ้าหน้าที่กำหนดนโยบายของเฟดพร้อมที่จะปรับขึ้นอัตราดอกเบี้ยในเดือนก.ย.
นายล็อคฮาร์ท ซึ่งเป็นสมาชิกคณะกรรมการกำหนดนโยบายการเงินของเฟดที่มีสิทธิโหวต ระบุว่า เขาจะไม่สนับสนุนการปรับขึ้นอัตราดอกเบี้ยของเฟด ก็ต่อเมื่อภาวะเศรษฐกิจของสหรัฐตกต่ำลงอย่างรุนแรงเท่านั้น
นักลงทุนมองว่าการแสดงความเห็นของนายล็อคฮาร์ทเป็นการบ่งชี้ที่ค่อนข้างชัดเจนว่าเฟดมีแนวโน้มมากขึ้นที่จะปรับขึ้นอัตราดอกเบี้ยในการประชุมนโยบายการเงินในเดือนก.ย.